- విచారణలో తేల్చిన శ్రీకృష్ణ కమిటీ..
- నిబంధనల్ని ఉల్లంఘించారని వెల్లడి
- ఐసీఐసీఐ నుంచి పూర్తిగా బయటకు
- చర్యలు తీసుకుంటాం: ఐసీఐసీఐ
న్యూఢిల్లీ: వీడియోకాన్‌ సంస్థకు ఐసీఐసీఐ బ్యాంక్‌ భారీగా రుణాలను మంజూరు చేయడంలో అక్రమాలకు పాల్పడ్డారన్న కేసులో ఆ బ్యాంక్‌ మాజీ సీఎండీ చందా కొచర్‌కు (56) గట్టి ఎదురు దెబ్బ తగిలింది. వీడియోకాన్‌ రుణం కేసులో చందా కొచ్చర్‌ దోషేనని ఐసీఐసీఐ ఏర్పాటు చేసిన స్వతంత్ర విచారణలో తేలింది. ఈ స్కామ్‌పై విచారణకు నియమించిన జస్టిస్‌ శ్రీకృష్ణ స్వతంత్ర కమిటీ.. తన రిపోర్టును బుధవారం సంస్థకు అందించింది. నివేదికలలో బ్యాంకునకు సంబంధించిన అంతర్గత నిబంధనలను కొచ్చర్‌ ఉల్లఘించారని కమిటీ తేల్చింది. ఐసీఐసీఐ బ్యాంక్‌ మంజూరు చేసిన రూ.3,250 కోట్ల రుణం వెనుక అప్పటి సీఈవో చందాకొచ్చర్‌ క్విడ్‌ ప్రోకోకు పాల్పడ్డారనే ఆరోపణల నేపథ్యంలో వాస్తవాలను వెలికి తీసేందుకు గాను బ్యాంక్‌ బోర్డు సుప్రీం కోర్టు మాజీ న్యాయమూర్తి బి.ఎన్‌.శ్రీకృష్ణ నేత్వత్వంలో ఒక విచారణ కమిటీని నియమించిన సంగతి తెలిసిందే. ఈ అంశాన్ని వివిధ కోణాల్లో విచారణ జరిపిన కమిటీ, ఫోరెన్సిక్‌ ఆడిట్‌ రూపంలో వాస్తవాలను వెలికి తీసింది. వీటిని ఆధారంగా చేసుకొనే ఐసీఐసీఐ బ్యాంక్‌ బ్యాంక్‌ ప్రవర్తనా నియమావళిని ఉల్లంఘించి కొచ్చర్‌ స్వీయ ప్రయోజనం కలిగేలా వ్యవహరించినట్టు జస్టిస్‌ శ్రీకృష్ణ ప్యానెల్‌ తేల్చింది. ఈ మేరకు ఆమెను దోషిగా నిర్ధారిస్తూ బ్యాంకు బుధవారం అధికారికంగా ఒక ప్రకటనను విడుదల చేసింది. అలాగే ఈ ఆరోపణలతోనే బ్యాంకు నుంచి ఆమెను తొలగిస్తున్నట్టు బోర్డు ప్రకటించడం విశేషం. దీనికి తోడు ఆమెకు సంబంధించి భవిష్యత్తులో చెల్లించాల్సిన సొమ్ములను, ప్రస్తుతం బకాయి ఉన్న చెల్లింపులు అన్నింటిని నిలిపివేస్తున్నట్టు తెలిపింది. క్విడ్‌ప్రోకో ఆరోపణలు నిజమని తేలిన నేపథ్యంలో దీనిపై కఠిన చర్యలు తీసుకుంటామని వెల్లడించింది. ఏప్రిల్‌, 2009 నుంచి నుంచి 2018 మార్చివరకు ఆమెకు చెల్లించిన బోనస్‌, ఇంక్రిమెంట్లు, షేర్లు, ఆరోగ్య బీమాతో సహా ఇతర చెల్లింపులను బ్యాంకునకు వెనక్కి తీసుకోనున్నట్టుగా బ్యాంక్‌ వెల్లడించింది.
అక్టోబరులోనే రాజీనామా..
వీడియోకాన్‌కు భారతీయ స్టేట్‌ బ్యాంక్‌ నేతృత్వంలోని 20 బ్యాంకుల బృందం దాదాపు రూ.40,000కోట్ల రుణాలను మంజూరు చేసింది. అందులో రూ.3,250 కోట్ల రుణాన్ని ఐసీఐసీఐ బ్యాంక్‌ చెల్లించింది. ఇందుకు నజరానాగా 2008 నుంచి 2013 మధ్య వీడియోకాన్‌ గ్రూప్‌ అధినేత వేణుగోపాల్‌ ధూత్‌ కంపెనీలు, చందా కొచ్చర్‌ భర్త దీపక్‌ కొచ్చర్‌ కంపెనీల మధ్య పలు ఆర్థిక లావాదేవీలు, యాజమాన్య బదలాయింపులు జరిగాయి. మార్చి 2018లో ఇవి వెలుగులోకి వచ్చాయి. దీంతో ఐసీఐసీఐ బ్యాంక్‌ ఎండీ, సీఈవోగా ఉన్న చందా కొచ్చర్‌ పాత్రపై అప్పట్లో పలు సందేహాలు తలెత్తాయి. కొచ్చర్‌ అక్టోబర్‌లో తన పదవికి రాజీనామా చేశారు. రుణ మంజూరీకి గాను మార్చి 2012 వరకు రూ.1,730 కోట్ల మేర బ్యాంకుకు మోసం చేశారని ఆరోపిస్తూ చందా కొచ్చర్‌, దీపక్‌ కొచ్చర్‌, వేణుగోపాల్‌ ధూత్‌, న్యూపవర్‌ రెన్యువబుల్స్‌, వీడియోకాన్‌ ఇండిస్టీస్‌ సంస్థలపై సీబీఐ ఇటీవలే ఎఫ్‌ఐఆర్‌ నమోదు చేసిన సంగతి తెలిసింది.
'శక్తివంతమైన మహిళ'గా గుర్తింపు
చందా కొచ్చర్‌ రాజస్థాన లోని జోధ్‌పూర్లో 1961లో జన్మించారు. 1982లో సీఏ పూర్తి చేశాక తర్వాత జమునాలాల్‌ బజాజ్‌ ఇన్‌స్టిట్యూట్‌ ఆఫ్‌ మేనేజ్‌మెంట్‌ స్టడీస్‌ నుండి మేనేజ్‌మెంట్‌ విద్యను పూర్తి చేశారు. బిజినెస్‌ మేనేజ్‌మెంట్‌లో తన క్లాస్‌మెట్‌ అయిన దీపక్‌ కొచ్చర్‌ను చందా వివాహం చేసుకున్నారు.1984 లో చందా కొచ్చర్‌ ఐసీఐసీఐలో మేనేజ్‌మెంట్‌ ట్రైనీగా తన ప్రస్థానాన్ని ప్రారంభించారు. 1993లో ఐసీఐసీఐ కొత్తగా బ్యాంకింగ్‌ సేవలను ప్రారంభించినపుడు సంస్థ యాజమాన్యం ఈమెను సంస్థ బ్యాంకింగ్‌ కోర్‌ కమిటీకి బదిలీ చేసింది.1994 లో అసిస్టెంట్‌ మేనేజర్‌ గానూ మరియు 1996 లో డిప్యూటీ మేనేజర్‌గానూ పదోన్నతి సాధించింది. 1998లో సంస్థ జనరల్‌ మేనేజర్‌గా పదోన్నతి సాధించింది.1999 లో సంస్థ యొక్క ఈ-కామర్స్‌ విభాగాన్ని కూడా నిర్వహించింది. ఈమె నాయకత్వంలోనే ఐసీఐసీఐ బ్యాంక్‌ రిటైల్‌ బ్యాంకింగ్‌లో ప్రవేశించి, మనదేశంలోని ప్రైవేటు బ్యాంకులలో అగ్రగామిగా నిలిచింది. 2001 లో సంస్థ ఎగ్జిక్యూటివ్‌ డైరెక్టర్‌గా బాధ్యతలు చేపట్టారు. బ్యాంకింగ్‌ సేవలను సామాన్యులకు ఐటీ ద్వారా చేరువ చేయడంలో తనదైన శైలితో రాణించిన చందా కొచ్చర్‌కు 2005 నుండి ఫోర్బ్స్‌ పత్రిక 'అత్యంత శక్తివంతమైన మహిళా వ్యాపారవేత్త'గా అభివృర్ణిస్తూ తన జాబితాలో స్థానం కల్పించింది. 2009, 2010 లో ఫోర్బ్స్‌ పత్రిక ప్రపంచ అత్యంత శక్తిమంతమైన మహిళల జాబితాలో స్థానం కల్పించింది. బ్యాంకింగ్‌ రంగంలో ఈమె సేవలను గుర్తించిన భారత ప్రభుత్వం 2010లో చందా కొచ్చర్‌కు పద్మభూషణ్‌ అవార్డును ఇచ్చి సత్కరించింది. కానీ ఇప్పుడు అనూహ్యంగా ఆమె కెరీర్‌కు శుభంకార్డు పడే పరిస్థితులు కనిపిస్తున్నాయి.
మీ స్నేహితులకు రికమెండ్ చెయ్యండి